Diari Oficial de la Generalitat Valenciana


Sumari del DOGV 7634, del 13-10-2015 (2015/8195)

ORDRE 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual estableix les bases reguladores de les subvencions destinades a finançar el manteniment dels agents d'Ocupació i Desenvolupament Local a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/10/05/5/dof/vci/html**

### Dades del document

Número de DOGV
:   7634

Data del DOGV
:   13-10-2015

Secció del DOGV
:   I. DISPOSICIONS GENERALS

Número del document
:   2015/8195


Data del document
:   05-10-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * administració local
    * iniciativa local d'ocupació
    * legislació
    * desenvolupament rural
    * ajuda a l'ocupació

ORDRE 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual estableix les bases reguladores de les subvencions destinades a finançar el manteniment dels agents d'Ocupació i Desenvolupament Local a la Comunitat Valenciana. [2015/8195]  
  
Preàmbul  
  
L'article 24 de la Llei 56/2003, de 16 de desembre, d'Ocupació, inclou entre els principis generals a què han de sotmetre's les polítiques actives d'ocupació, l'adequació a les característiques del territori, tenint en compte la realitat del mercat de treball i les peculiaritats locals i sectorials.  
Per mitjà d'aquesta ordre d'ajudes, la Generalitat instrumenta un dels programes que l'Estratègia Espanyola d'Activació per a l'Ocupació 2014-2016 qualifica de comú o d'aplicable per a tot l'Estat. Se'n regulen els aspectes essencials a l'empara de l'article 149.1.7 de la Constitució, l'Ordre de 15 de juliol de 1999, del Ministeri de Treball i Assumptes Socials, per la qual estableix les bases de concessió de subvencions públiques per al foment del desenvolupament local i impuls dels projectes i empreses qualificats com a I+E, i el Reial Decret 357/2006, de 24 de març, que regula la concessió directa de determinades subvencions en els àmbits de l'ocupació i de la formació professional ocupacional.  
  
A l'empara d'aquest context normatiu, aquest programa de subvencions té la vocació de posar en valor els recursos locals en l'àmbit de la promoció de l'ocupació i el desenvolupament local. En atenció a la seua major proximitat i coneixement de les particularitats socials i laborals del seu àmbit territorial, els agents d'Ocupació i Desenvolupament Local constitueixen un factor estratègic per a propiciar entorns que estimulen l'activitat econòmica i la creació d'ocupació. Respecte a això, els agents despleguen un conjunt de funcions essencials com ara l'assessorament i l'acompanyament a l'emprenedor, la contrastada efectivitat de les quals mereix ser objecte de suport a fi de garantir-ne la continuïtat en el temps.  
En coherència amb el que s'ha exposat, les subvencions regulades en aquesta orde tenen per objecte compensar els costos laborals derivats de la continuïtat dels agents d'Ocupació i Desenvolupament Local en les corporacions locals o entitats vinculades a aquestes de la Comunitat Valenciana, sempre que mantinguen l'agent la contractació inicial o la pròrroga del qual haja sigut subvencionada en l'exercici immediatament anterior al de la convocatòria.  
Per tant, fent ús de les facultats que em conferixen la Llei 5/1983, de 30 de desembre, del Consell, i l'article 165 de la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions, conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Bases reguladores de la subvenció  
S'aproven les bases incloses en l'annex I, que han de regir per a la concessió de les subvencions destinades a finançar el manteniment dels agents d'Ocupació i Desenvolupament Local en l'àmbit territorial de la Comunitat Valenciana.  
  
Article 2. Procediment per a la substitució dels agents d'Ocupació i Desenvolupament Local  
S'aprova el procediment inclòs en l'annex II, que ha de regir per a la substitució dels agents d'Ocupació i Desenvolupament Local subvencionats.  
  
  
  
DISPOSICIÓ ADDICIONAL  
   
Única. Normativa  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, General de Subvencions; pel Reial Decret 887/2006, de 21 de juliol, pel qual s'aprova el seu Reglament, i la resta de la normativa concordant, i per la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions.  
2. Així mateix, s'apliquen l'Ordre de 15 de juliol de 1999, del Ministeri de Treball i Assumptes Socials, per la qual s'estableixen les bases de concessió de subvencions públiques per al foment del desenvolupament local i l'impuls dels projectes i empreses qualificats com a I+E, i el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la Formació Professional Ocupacional.  
  
  
DISPOSICIÓ TRANSITÒRIA   
  
Única. Primera convocatòria  
1. En la primera convocatòria que s'efectue d'aquestes bases, el període subvencionable a què fa referència l'apartat 1 de la base quarta de l'annex I s'iniciarà l'endemà de la finalització del període per al qual cada agent d'Ocupació i Desenvolupament Local haja sigut subvencionat, a l'empara de l'Ordre 26/2014, de 21 de juliol, de la Conselleria d'Economia, Indústria, Turisme i Ocupació, per la qual es convoquen les subvencions destinades a finançar la pròrroga de la subvenció per la contractació d'agents d'Ocupació i Desenvolupament Local en l'exercici 2014 (DOCV 25.07.2014).  
2. El límit de la quantia de l'ajuda en còmput anual a què fa referència l'apartat 3 de la base quarta de l'annex I es reduirà de forma proporcional al període que finalment resulte objecte de subvenció en aplicació del que disposa l'apartat anterior.  
  
  
DISPOSICIONS FINALS  
  
Primera. Facultats d'execució  
1. Es faculta la persona titular de la Direcció General del SERVOF per a dictar les instruccions i adoptar les mesures que considere oportunes per a l'aplicació i execució d'aquesta ordre.  
2. Així mateix, se'l faculta perquè, quan concórreguen circumstàncies que ho aconsellen, puga modificar mitjançant una resolució el període subvencionable, el percentatge dels costos laborals i l'import límit de l'ajuda a què fa referència la base quarta.  
  
Segona. Entrada en vigor  
Aquesta orde entra en vigor l'endemà de ser publicada en el Diari Oficial de la Comunitat Valenciana.  
  
València, 5 d`octubre de 2015  
  
El conseller d'Economia Sostenible,   
Sectors Productius, Comerç i Treball,  
Rafael Climent González  
  
  
  
  
  
ANNEX I  
Bases reguladores de les subvencions destinades a finançar el manteniment dels agents d'Ocupació i Desenvolupament Local  
  
Primera. Objecte i àmbit  
Aquestes bases tenen per objecte regular la concessió de subvencions destinades a compensar els costos laborals derivats de la continuïtat dels agents d'Ocupació i Desenvolupament Local en l'àmbit territorial de la Comunitat Valenciana.  
  
Segona. Beneficiaris  
1. Podran ser beneficiàries les corporacions locals de la Comunitat Valenciana o entitats dependents o vinculades a estes a què el SERVOF haguera concedit en l'exercici immediatament anterior al de la convocatòria una subvenció per la contractació inicial o pròrroga del contracte de l'agent d'Ocupació i Desenvolupament Local per a la continuïtat de la qual se sol·licita una nova subvenció.  
2. No en podran ser beneficiàries les entitats que incórreguen en alguna de les prohibicions establides en els apartats 2 i 3 de l'article 13 de la Llei General de Subvencions. Les entitats presentaran una declaració responsable sobre este punt.  
  
Tercera. Funcions dels agents d'Ocupació i Desenvolupament Local  
1. Els agents d'Ocupació i Desenvolupament Local tenen com a missió principal col·laborar en la promoció econòmica de la zona i la implantació de polítiques actives d'ocupació orientades a la generació d'ocupació i activitat empresarial.  
2. Són funcions dels agents d'Ocupació i Desenvolupament Local:  
a) Prospecció de recursos ociosos o infrautilitzats, de projectes empresarials de promoció econòmica local i iniciatives innovadores per a la generació d'ocupació en l'àmbit local, identificant noves activitats econòmiques i possibles emprenedors.  
b) Difusió i estímul de les oportunitats potencials de creació d'activitat entre persones desempleades, promotors, emprenedors i institucions col·laboradores.  
c) Acompanyament tècnic en la iniciació de projectes empresarials per a consolidar-los en empreses generadores de noves ocupacions, assessorant i informant sobre la viabilitat tècnica, econòmica i financera i, en general, sobre els plans de llançaments de les empreses.  
  
d) Suport a promotors d'empreses i acompanyament tècnic durant les primeres etapes de funcionament, per mitjà de l'aplicació de tècniques de consultoria en gestió empresarial i assistència en els processos formatius que coadjuven a la consolidació.  
e) Col·laboració en el desenvolupament de polítiques actives d'ocupació d'acord amb les directrius del SERVOF.  
f) Qualsevol altra funció anàloga o complementària.  
  
Quarta. Període subvencionable i quantia de la subvenció  
1. El període subvencionable s'estendrà entre l'1 d'abril de l'exercici en què es convoque l'ajuda i el 31 de març de l'exercici següent, en aplicació de l'article 11 de la Llei 3/2000, de 17 d'abril, de Creació del Servei Valencià d'Ocupació i Formació, pel qual es permet que tant l'activitat subvencionada com la despesa que li siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haja iniciat l'any de concessió.  
  
2. La quantia de la subvenció ascendirà al 50 % dels costos laborals de l'agent d'Ocupació i Desenvolupament Local, inclosa la cotització empresarial a la Seguretat Social, durant el període establit en l'apartat 1. En tots els casos quedaran excloses de la subvenció les despeses de dietes i desplaçaments i les indemnitzacions per raó del servei.  
  
3. Sense perjuí del que disposa l'apartat 2, la quantia de la subvenció no podrà superar els 14.700 euros per al període de 12 mesos. L'import esmentat operarà com a límit per a contractacions a jornada completa; en el cas de contractes a temps parcial o de durada inferior a 12 mesos, l'import es reduirà de forma proporcional.  
4. Les sol·licituds es presentaran en la forma i el termini que establisca la convocatòria.  
  
Cinquena. Incompatibilitats  
Aquesta subvenció resulta incompatible amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada, nacionals, de la Unió Europea o d'organismes internacionals.  
  
Sisena. Instrucció i procediment de concessió  
1. La concessió d'aquestes subvencions es tramitarà en règim de concurrència competitiva, per al qual es tindrà en compte com a únic criteri el moment en què s'haja presentat la sol·licitud amb la restant documentació exigida per la convocatòria.  
2. La instrucció correspondrà a les direccions territorials del SERVOF.  
3. L'òrgan instructor podrà demanar a les persones interessades l'aportació addicional de tots els documents i dades aclaridores que estime necessaris per a resoldre sobre la sol·licitud presentada.  
4. Examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
5. En tots els casos, la concessió de la subvenció requerirà haver complit els objectius previstos en la memòria i els que el SERVOF haja establit en la resolució de concessió per al període subvencionable anterior.  
6. En cada Direcció Territorial del SERVOF es constituirà un òrgan col·legiat integrat per la persona titular del servei territorial competent en matèria d'ocupació o la persona que designe per a substituir-la, que el presidirà, dos vocals i un secretari, amb veu però sense vot. Els vocals i el secretari seran designats per la persona titular de la direcció territorial del SERVOF entre funcionaris adscrits al servei territorial competent en matèria d'ocupació. L'òrgan col·legiat emetrà un informe on es concrete el resultat de l'avaluació efectuada.  
  
7. La proposta de concessió la formularà a l'òrgan concedent l'òrgan col·legiat a través de l'òrgan instructor.  
  
Setena. Resolució i recursos  
1. La competència per a resoldre sobre les sol·licituds presentades correspon a la persona titular de la Direcció General SERVOF o a l'òrgan que hi delegue.  
2. El termini per a resoldre i notificar la resolució serà de sis mesos comptats a partir de l'endemà de l'entrada de la sol·licitud en qualsevol dels registres del SERVOF. Transcorregut el termini esmentat sense que s'haja dictat una resolució expressa, la sol·licitud podrà entendre's desestimada per silenci administratiu.  
3. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a què, en coherència amb els objectius establits en el Pla Anual de Política d'Ocupació, haja de subjectar-se el beneficiari.  
4. La resolució posarà fi a la via administrativa i s'hi pot interposar un recurs potestatiu de reposició davant el mateix òrgan en el termini d'un mes a partir de l'endemà de la notificació, d'acord amb els articles 116 i 117 de la Llei 30/1992, o bé un recurs contenciós administratiu en el termini de dos mesos davant el jutjat contenciós administratiu de la Comunitat Valenciana que corresponga, de conformitat amb l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Vuitena. Pagament anticipat  
1. Una vegada concedida, podrà anticipar-se el pagament de la subvenció en el percentatge màxim establit en la Llei 1/2015, o en un altre percentatge superior que establisca un acord del Consell o la Llei de Pressupostos de la Generalitat.  
2. Tractant-se d'Administracions públiques de caràcter territorial i d'organismes públics dependents o vinculats a aquestes, el pagament de bestreta no requerirà la constitució de garanties.  
3. D'acord amb el que preveu l'article 19.5 de la Llei General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó de l'escassa quantia i la dificultat de l'aplicació a les activitats subvencionades i del seu seguiment i control.  
  
  
Novena. Justificació de la subvenció  
En el termini de dos mesos des de la finalització del període subvencionat, els beneficiaris hauran de presentar a la Direcció Territorial del SERVOF el compte justificatiu de la subvenció concedida, que contindrà els documents següents:  
a) Informe sobre l'activitat exercida pels agents d'Ocupació i Desenvolupament Local durant el període subvencionat, on s'especificaran i quantificaran els objectius aconseguits respecte als declarats en la memòria i els que haja pogut assignar el SERVOF.  
b) Nòmines de l'agent d'Ocupació i Desenvolupament Local a què s'imputa la subvenció i els documents de cotització a la Seguretat Social (models TC1 i TC2).  
c) Certificació del secretari o interventor de la corporació local sobre la despesa final, en el model normalitzat.  
d) Si és el cas, justificant del reintegrament dels fons no utilitzats, on haurà de constar la identificació de l'entitat beneficiària i el número d'expedient.  
e) La documentació requerida per al pagament, a la qual fa referència l'apartat 2 de la base onze.  
  
Deu. Liquidació de la subvenció  
La liquidació final de la subvenció es produirà una vegada comprovat el compte justificatiu de la subvenció concedida.  
  
Onze. Requisits per als pagaments  
1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari complisca els requisits següents:  
a) Estar al corrent en el compliment de les obligacions tributàries i davant la Seguretat Social i no ser deutor per cap resolució de reintegrament.  
b) Estar al corrent en el compliment de l'obligació de retre comptes anuals a la Sindicatura de Comptes.  
2. Per a això, el beneficiari haurà d'aportar la documentació següent:  
a) Declaració responsable relativa a l'article 34.5 de la Llei General de Subvencions.  
b) Certificació de la Sindicatura de Comptes sobre el compliment de l'obligació de rendició de comptes anuals.  
  
Dotze. Resolució de pagament  
La persona titular de la Direcció General del SERVOF o l'òrgan que hi delegue tindrà la competència per a efectuar el reconeixement de les obligacions i la proposta de pagament de la subvenció concedida.  
  
Tretze. Resolució d'incidències  
La persona titular de la Direcció General del SERVOF o l'òrgan que hi delegue tindrà la competència per a resoldre les incidències de qualsevol naturalesa que es produïsquen després de la concessió de les ajudes.  
  
Catorze. Obligacions dels beneficiaris  
A més de les establides en l'article 14 de la Llei General de Subvencions, són obligacions dels beneficiaris:  
a) Facilitar totes les dades i informació relacionades amb la subvenció concedida que els demane el SERVOF.  
b) Utilitzar el sistema de registre i emmagatzematge de dades que habilite el SERVOF.  
c) Comunicar l'obtenció d'altres subvencions, ajudes ingressos o recursos que financen les activitats subvencionades.  
  
Quinze. Modificació de la subvenció i reintegrament de les ajudes concedides  
1. Totes les alteracions de les condicions tingudes en compte per a la concessió de la subvenció i, en qualsevol cas, l'obtenció concurrent de subvencions o ajudes atorgades per altres administracions o ens públics o privats, nacionals, de la Unió Europea o d'organismes internacionals, poden donar lloc a la modificació de la resolució de concessió.  
  
2. Donarà lloc a l'obligació de reintegrar, totalment o parcialment, les quantitats percebudes, així com a l'exigència de l'interés de demora des de la data del pagament de la subvenció fins que se n'acorde la procedència del reintegrament, els casos establits en l'article 37 de la Llei General de Subvencions.  
En particular, s'ha de reintegrar l'ajuda si s'incompleixen els objectius establits en la memòria, no se segueix el procediment de substitució de l'agent d'Ocupació i Desenvolupament Local establit en l'annex II, el contracte de l'agent es resol sense cap causa justificada o no s'utilitza el sistema de registre i emmagatzematge de dades que habilite el SERVOF.  
Així mateix, s'ha de reintegrar l'ajuda quan les ajudes es destinen a la realització d'actuacions o al compliment de finalitats que manifestament suposen un greuge o menyspreu als senyals d'identitat del poble valencià, en els termes que dispose la legislació.  
  
En el cas d'incompliments parcials, la quantitat a reintegrar respondrà al principi de proporcionalitat en funció dels costos justificats i les actuacions acreditades, de conformitat amb el que disposa l'article 37.2 de la Llei General de Subvencions, en relació amb la lletra n de l'article 17.3 de la llei.  
3. El que disposen els apartats anteriors s'aplica sense impedir la qualificació dels fets com a infracció administrativa ni la incoació del procediment sancionador, d'acord amb els articles 52 i següents de la Llei General de Subvencions, i els articles 173 i següents de la Llei 1/2015.  
  
Setze. Substitució dels agents d'Ocupació i Desenvolupament Local  
1. Els agents d'Ocupació i Desenvolupament Local podran ser substituïts en cas de resolució del contracte de treball per causes justificades o de la seua suspensió deguda a situacions d'incapacitat temporal, maternitat o altres situacions amb l'obligació legal de reserva del lloc.  
2. Per a poder fer la substitució, l'entitat beneficiària haurà d'acreditar, en el termini d'un mes a comptar de l'endemà de la baixa del treballador, la causa que motiva la substitució davant la Direcció Territorial del SERVOF.  
3. La selecció dels agents substituts es durà a terme per mitjà d'un nou procés de selecció, que se sotmetrà al que estableix l'annex II.  
  
  
Dèsset. Comprovació i control  
1. Correspon a les direccions territorials del SERVOF dur a terme la funció de comprovació i control de les subvencions concedides.  
  
2. Respecte al que disposa la lletra j de l'article 165.2 de la Llei 1/2015, s'efectuaran visites in situ a fi de comprovar l'activitat, com a mínim, del 10 % dels agents d'Ocupació i Desenvolupament Local subvencionats en cada convocatòria.  
3. El beneficiari estarà obligat a sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei General de Subvencions.  
  
  
Divuit. Dret de la competència  
Aquestes subvencions són compatibles amb el mercat comú i no estan subjectes a comunicació o notificació a la Comissió Europea, perquè no s'hi aplica el que estableix l'article 107.1 del Tractat de Funcionament de la Unió Europea, ja que es destinen a entitats públiques per a la promoció econòmica de la zona i la implantació de polítiques actives d'ocupació orientades a la generació d'ocupació i activitat empresarial i, per tant, no poden afectar els intercanvis comercials perquè no falsegen ni amenacen de falsejar la competència.  
  
  
  
ANNEX II  
Procediment per a la selecció dels agents   
d'ocupació i desenvolupament local  
  
Primer. Requisits dels agents d'Ocupació i Desenvolupament Local  
1. Els candidats se seleccionaran entre persones desempleades inscrites com a demandants d'ocupació en els centres SERVOF d'Ocupació, que hagen superat almenys el primer cicle d'educació universitària.  
2. La condició de desempleat s'ha de donar tant en el moment de la selecció com en el de la contractació.  
  
Segon. Llista de candidats  
1. Les entitats beneficiàries presentaran al Centre SERVOF d'Ocupació l'oferta d'ocupació, que haurà de tindre almenys àmbit comarcal. L'àmbit geogràfic de l'oferta s'ampliarà fins que hi consten almenys 3 candidats.  
2. Amb caràcter complementari, les entitats beneficiàries podran efectuar una convocatòria pública per a la selecció de candidats.  
3. Els candidats enviats pel Centre SERVOF d'Ocupació i els que, si és el cas, procedisquen de la convocatòria pública, conformaran una llista única a què s'aplicarà el barem de selecció.  
Tercer. Comissió de selecció  
Es constituirà una comissió mixta formada per un representant de l'entitat beneficiària i un funcionari de la Direcció Territorial del SERVOF, que la presidirà. Un funcionari de l'entitat beneficiària hi actuarà com a secretari, amb veu però sense vot.  
  
Quart. Barem  
Als candidats que figuren en la llista única se'ls aplicarà el barem següent:  
1. Titulació acadèmica en els àmbits de l'economia, empresa, dret, relacions laborals o semblants: 3 punts.  
2. Nota mitjana de l'expedient acadèmic: fins a 3 punts, d'acord amb l'escala següent:  
  
Des de Fins a Punts  
5,51 5,99 0,5  
6 6,99 1  
7 7,99 1,5  
8 8,99 2  
9 10 3  
  
  
  
Sempre que els plans d'estudi s'expressen en crèdits, la mitjana de l'expedient acadèmic es calcularà aplicant la fórmula següent: suma dels crèdits multiplicats cada un pel valor de les qualificacions que corresponguen i dividida pel nombre de crèdits totals.  
  
Si l'expressió en crèdits no és possible, el càlcul de la nota mitjana s'efectuarà sumant les puntuacions de totes les assignatures i dividint el resultat pel nombre d'assignatures. Quan no figure l'expressió numèrica concreta s'aplicaran les equivalències següents: aprovat 5, bé 6, notable 7,5, excel·lent 9, matrícula d'honor 10. En tots els casos, la puntuació i el nombre d'assignatures no anuals es ponderaran de forma proporcional a la durada anual o semestral.  
  
3. Experiència professional com a agent d'Ocupació i Desenvolupament Local: fins a 9 punts, a raó de 0,15 punts per cada mes complet de serveis.  
4. Formació específica: fins a 9 punts.  
a) Màster universitari en desenvolupament local: 6 punts.  
b) Curs universitari d'AEDL de com a mínim 100 hores de duració: 2 punts.   
c) Cursos relacionats amb el desenvolupament local: 0,50 punts per cada 50 hores.  
d) Cursos relacionats directament amb l'assessorament i assistència a projectes empresarials: 1 punt per cada 50 hores.  
e) Ponències i publicacions relacionades amb el desenvolupament local: 0,50 per cada ponència o publicació.  
5. Nivell de coneixement del valencià, acreditat per la Junta Qualificadora de Coneixements de Valencià: fins a 3 punts.  
a) Oral: 0,75 punts.  
b) Elemental: 1 punt.  
c) Mitjà: 2 punts.  
d) Superior: 3 punts.  
6. Idiomes estrangers, acreditats per organismes oficials (Escola Oficial d'Idiomes, Universitat): fins a 2 punts, a raó de 0,4 punts per curs superat corresponent al currículum dels nivells bàsic, intermedi, avançat, C1 i C2. Els cursos monogràfics, especialitzats o de caràcter complementari (siga quin siga el nivell a què corresponguen) es puntuaran a raó de 0,15 per curs.  
  
Cinqué. Acta  
1. La comissió ha d'estendre una acta del procés de selecció, en la qual necessàriament haurà de figurar el desglossament de la puntuació obtinguda per tots els candidats en cada apartat del barem.  
2. Es firmaran almenys dos originals de l'acta, dels quals un es publicarà al tauler d'anuncis de l'entitat local i l'altre serà notificat pel representant del SERVOF al Servei Territorial de Foment d'Ocupació.  
  
3. En el termini de 10 dies des de la publicació de l'acta en el tauler d'anuncis, les persones interessades podran presentar una reclamació davant de l'entitat beneficiària, que resoldrà el que escaiga, i en retrà compte a la Direcció Territorial del SERVOF.


Còpia Permalink ELI